ประชาชนใช้บริการสายการบินเดินทางกลับเข้ากรุงเทพมหานครอย่างต่อเนื่อง
บรรยากาศการเดินทางของประชาชนที่ท่าอากาศยานดอนเมือง ในวันนี้ (17 เมษายน 2565) ซึ่งเป็นวันสุดท้ายของวันหยุดเทศกาลสงกรานต์ ตลอดทั้งวันมีประชาชนใช้บริการสายการบินเดินทางกลับเข้าสู่กรุงเทพมหานครอย่างต่อเนื่อง โดยท่าอากาศยานดอนเมืองได้เตรียมความพร้อมอำนวยความสะดวกผู้โดยสาร โดยเฉพาะด้านมาตรการป้องกันและติดตามเฝ้าระวังโควิด-19 พร้อมขอความร่วมมือผู้ใช้บริการปฏิบัติตามมาตรการของกระทรวงสาธารณสุขอย่างเคร่งครัด ขณะที่องค์การขนส่งมวลชนกรุงเทพ หรือ ขสมก. จัดเดินรถ AIRPORT BUS เชื่อมต่อท่าอากาศยาน จำนวน 5 เส้นทาง เพื่อรองรับการเดินทางกลับของประชาชน ด้านผู้โดยสารที่เดินทางกลับในวันนี้ บอกว่า ต้องการหลีกเลี่ยงการจราจรบนท้องถนน จึงเลือกใช้บริการสายการบิน ซึ่งช่วยประหยัดเวลาไปได้มาก พร้อมพอใจมาตรการป้องกันโควิด-19 ของท่าอากาศยาน ซึ่งช่วยสร้างความมั่นใจในการเดินทางได้ระดับหนึ่ง คาดว่าในวันนี้ (17 เมษายน 2565) จะมีประชาชนเดินทางกลับมากที่สุด ประมาณ 48,000 คน 370 เที่ยวบินต่อวัน ส่วนสภาพการจราจร ถนนวิภาวดีรังสิต ฝั่งขาเข้ากรุงเทพฯ บริเวณหน้าสนามบินปริมาณรถค่อนข้างมาก ภาพรวมยังเคลื่อนตัวได้เป็นปกติ